**กสอ. เปิดบ้านศูนย์​ Thai-IDC​ พร้อมดึง 50 กูรูเดินหน้าสร้างดีไซเนอร์ไทยก้าวล้ำยุค​ 4.0**

กรุงเทพฯ 25 ธันวาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เปิดบ้านนำสื่อมวลชนเยี่ยมชมศูนย์ออกแบบและพัฒนาผลิตภัณฑ์ หรือ Thailand​ Industrial Design Center : Thai-IDC พร้อมด้วยนายจารุพันธุ์​ จารโยภาส รองอธิบดีกรมส่งเสริมอุตสาหกรรม และผู้บริหารกรมส่งเสริมอุตสาหกรรมเข้าร่วมงาน ณ กรมส่งเสริมอุตสาหกรรม (กล้วยน้ำไท) เขตคลองเตย​

ศูนย์ออกแบบและพัฒนาผลิตภัณฑ์​ หรือ​ Thai-IDC เป็นอีกหนึ่งบริการของ กสอ. ที่ช่วยให้ผู้ประกอบการ Startup​ และนักออกแบบ​ ได้มีโอกาสค้นหาและต่อยอดไอเดียไปสู่ผลิตภัณฑ์ และการบริการที่มีมูลค่าเพิ่ม รวมถึงการพัฒนาแบรนด์ไปสู่การค้ายุคดิจิทัล ซึ่งการดำเนินงานในช่วง 2 ปีที่ผ่านมา ศูนย​์​ Thai-IDC​ ได้พัฒนาทั้งสินค้าและบริการทางอุตสาหกรรมในหลากหลายสาขากว่า​ 1,900 ผลิตภัณฑ์​ อาทิ​ อุตสาหกรรมแฟชั่น อุตสาหกรรมสร้างสรรค์ และแอนนิเมชั่น อุตสาหกรรมไลฟ์สไตล์ อุตสาหกรรมท่องเที่ยว รวมไปถึงการผลิตนักออกแบบที่ช่วยสนับสนุนอุตสาหกรรมต่าง ๆ มากกว่า 2,500 คน

อธิบดีกอบชัยฯ​ กล่าวอีกว่า​ ในปี 2562 กสอ.​ จะเชื่อม​ศูนย์​ Thai-IDC​ กับศูนย์ปฏิรูปอุตสาหกรรม 4.0 (ITC) เพื่อทำงานสอดประสานกัน​อย่างครบวงจรมากขึ้น​ รวมถึงยังมีความร่วมมือขององค์กรภาครัฐ เอกชน สถาบันการศึกษา และหน่วยงานเฉพาะทางต่าง ๆ มากกว่า 50 หน่วยงาน ที่อยู่โดยรอบ อาทิ มหาวิทยาลัยกรุงเทพ มหาวิทยาลัยศิลปากร สถาบันเทคโนโลยีพระจอมเกล้าเจ้าคุณทหารลาดกระบัง เป็นต้น เพื่อยกระดับการออกแบบให้มีศักยภาพและนำไปใช้เพิ่มมูลค่าได้จริงในเชิงพาณิชย์ นอกจากนี้​ ยังออกแบบหลักสูตรการพัฒนาบุคลากรด้านการดีไซน์อย่างเข้มเข้น ซึ่งแนวทางทั้งหมดนี้ เชื่อว่าจะเป็นปัจจัยสำคัญที่ทำให้พื้นที่ดังกล่าวเป็นศูนย์รวมด้านการออกแบบทางอุตสาหกรรมที่มีประสิทธิภาพ พร้อมนำมาซึ่งการลงทุน และการจ้างงานต่อไปในอนาคต ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว